**Žilina, 1. 4. 2015**

**Medzinárodná konferencia Advances in Business-Related Scientific Research Conference Venice 2015**

**V dňoch 23. 3. – 27. 3. 2015 sa uskutočnila v Benátkach medzinárodná konferencia Advances in Business-Related Scientific Research Conference Venice 2015 v priestoroch hotela Novotel Venezia Mestre. Jednalo sa o významné medzinárodné stretnutie podnikateľov, vedcov a pedagógov.**

Zúčastnili sa jej aj výskumní pracovníci z Univerzitného vedeckého parku Žilinskej univerzity v Žiline Ing. Jana Jarošová, PhD. a Ing. Jaroslav Jaroš, PhD. s cieľom jeho propagácie a nadviazania kontaktov so zahraničnými účastníkmi. Medzi zúčastnenými bola taktiež rektorka Žilinskej univerzity v Žiline Dr. h. c. prof. Ing. Tatiana Čorejová, PhD. a prof. Ing. Mária Rostášová, PhD.

Konferencia bola organizovaná pod záštitou GEA College - Faculty of Entrepreneurship zo Slovinska. Ide o poprednú súkromnú fakultu podnikania s 20 ročnými skúsenosťami v oblasti poskytovania vysoko kvalitných a prakticky orientovaných vysokoškolských a postgraduálnych kurzov s cieľom podporovať individualitu a interaktivitu.

Kľúčové témy konferencie boli zamerané na:

* obchodnú stratégiu,
* krízový manažment,
* hospodársky rast,
* riadenie ľudských zdrojov,
* medzinárodný obchod,
* makroekonómiu,
* technológie a inovačný manažment,
* výskumné metódy,
* a mnohé iné témy.

Dôraz bol kladený na rôzne osvedčené postupy a riešenia, ktoré sú dôležité pre aktivity súvisiace s podnikaním jednotlivcov, organizácií, skupín – na miestnej, regionálnej, národnej, medzinárodnej a globálnej úrovni.

Príspevky boli prijaté od autorov z 23 rôznych krajín. Išlo o piaty ročník tejto konferencie v Benátkach a tento rok sa ešte uskutoční v Miláne a Ríme.

Viac info: <http://www.absrc.org/>

**Mgr. Samia Ait Zaoucheová**

Univerzitný vedecký park

Žilinská univerzita v Žiline

[samia.ait.zaoucheova@uvp.uniza.sk](mailto:samia.ait.zaoucheova@uvp.uniza.sk)

Tento článok vznikol s podporou projektu „Univerzitný vedecký park Žilinskej univerzity v Žiline“ (ITMS:26220220184) v rámci OP Výskum a vývoj spolufinancovaný zo zdrojov Európskeho fondu regionálneho rozvoja.